  Наталья Тетерина Туннэ, 7-тӥ куартолэзе, Владимир Путин Россилэн азьмуртэзлэн ужоскетаз пыриз. Инаугурация Москваысь Бадӟым Кремль дворецын ортчиз. Церемония Андреевской залэ Россилэсь куншетсэ, азьмуртлэсь штандартсэ но пуссэ, кунлэсь Кункатсэ сӥё-дано пыртонысен кутскиз. Собере Владимир Путин росси калыклы анткыл (присяга) сётӥз. «Росси Федерацилэн азьмуртэзлэсь ужоскетсэ быдэсъякум адямилэсь но кунмуртлэсь эрикрадъёссэ но эрикъёссэ гажаны но утьыны, Росси Федерацилэсь Кункатсэ быдэсъяны но утьыны, кунлэсь асэриксэ, кышкыттэмлыксэ но быдэслыксэ утьыны, калык понна оскымон ужаны кыл сётӥсько», — анткыллэсь текстсэ вераз Владимир Путин Конституци судлэн кивалтӥсез Валерий Зорькин Владимир Путинлэн Росси Федерацилэн азьмуртэзлэн ужоскетаз пыремез сярысь ялӥз. Владимир Путин вазиськоназ мерлыко шонерлык но Россиез азинтон сярысь вераз. «Милемлы улонлэн вань удысъёсаз азинсконъёс кулэ. Мур оскисько: сыӵе юн вамыш лэсьтыны быгатоз эрико мерлык гинэ, кудӥз вань выльзэ но азинлыкозэ улонэ пыӵатэ но зэмлыкез уте, нош адямилы, кунлы  усьтӥськыны, азьлане вамышъяны люкетӥсезлы - пумитъяське», — шуиз Путин. Церемония Кремлёвской набережнойысь артиллерия 30 пол ыбемен йылпумъяськиз. Собере кунлэн тӧроез Соборной площадьын азьмуртлэн полкезлэсь парадзэ кутӥз. Тегъёс: Политика ВладимирПутин Москва Россия Россилэназьмуртэз  